text: খোট্টা জনগোষ্ঠী হলো ভারতের পশ্চিমবঙ্গে বসবাসকারী একটি ক্ষুদ্র জনগোষ্ঠী। এরা সবাই মূলত মুসলিম এবং পশ্চিমবঙ্গে বাস করে। এরা মালদহ জেলার কালিয়াচক ১ ও ২, হরিশ্চন্দ্রপুর, রতুয়া এবং মানিকচক ব্লকে এবং মুর্শিদাবাদ জেলার ফরাক্কা, সামশেরগঞ্জ, সুতি ১ ও ২ এবং রঘুনাথগঞ্জ ব্লকে বাস করে। এছাড়া পশ্চিমবঙ্গের বীরভূমের মুরারই, হুগলির খানাকুল এবং পূর্ব ও পশ্চিম মেদিনীপুর জেলার কিছু অংশে ও বাংলাদেশের চট্টগ্রামের কিছু এলাকায় এরা বিক্ষিপ্তভাবে বসবাস করে।
  
  সংস্কৃতি 
  খোট্টা মুসলিম জনগোষ্ঠীর লোকেরা সাধারণত নিজ সম্প্রদায়ের মধ্যে বিবাহ বন্ধনে আবদ্ধ হয়। এদের লোক সংগীতের ধারা, বিবাহের রীতি ও সামাজিক আচার অনুষ্ঠানের ধরনে রয়েছে নিজস্বতা। এদের মহিলারা বিয়ের সময় সমস্বরে খোট্টা ভাষায় গীত নামক বিশেষ সুরেলা গাথা গায়। এদের রয়েছে বিশেষ ধরনের খাদ্যাভাস যেমন কড়োকা গিল্লাভাত, গুরুভত্তা, চিনাকা গিল্লাভাত, পালো ও ঠাকুয়া ইত্যাদি।
  
  ভাষা 
  খোট্টা মুসলিমরা নিজেদের বাড়িতে খোট্টা ভাষায় কথা বলে। এই ভাষাটি, যা একটি উপভাষার ধরন, হিন্দি, উর্দু ও বাংলার মিশ্রণ। তবে এঁরা সকলেই দ্বিভাষিক এবং বাংলা কথা বলে ও বাংলা ভাষা শেখে, কারণ খোট্টা ভাষার কোনও লিখিত রূপ নেই।  বর্তমানে ভাষাটি কেবলমাত্র একটি আন্তঃসম্প্রদায়গত কথোপকথনের মাধ্যম হিসেবে ব্যবহৃত হয়। বাংলা ভাষা হলো এদের শিক্ষার একমাত্র মাধ্যম।
  
  বর্তমান পরিস্থিতি 
  খোট্টা মুসলিম জনগোষ্ঠীর মোট জনসংখ্যা পশ্চিমবঙ্গ রাজ্যে প্রায় ১০ লক্ষ। এদের ঐতিহ্যবাহী পেশা হলো চাষাবাদ। তবে বর্তমানে জীবিকা নির্বাহের জন্য তাদের ক্ষুদ্র কৃষক, ভূমি মজুর, দিনমজুর ও অভিবাসী মজুর হিসেবেও কাজ করতে হয়। এরা এখন ভারত সরকার কর্তৃক ওবিসি সংরক্ষণের আওতাভুক্ত।
title: খোট্টা জনগোষ্ঠী